ดีแทคโต24%เพิ่มเป้าเงินสด3จีเกิดตามนัด
ผลงาน DTAC แกร่งไตรมาส 2 โต 24%
21 ส.ค. 2554

ผลงาน DTAC แกร่งไตรมาส 2 โต 24% 
ดันครึ่งปีกำไร 6,360 ล้านบาท บริษัทเพิ่มเป้ากระแสเงินสดทั้งปี 1.9 หมื่นล้าน
นายจอน เอ็ดดี้ อับดุลลาห์ ประธานเจ้าหน้าที่บริหาร โทเทิ่ล แอ็คเซ็ส คอมมูนิเคชั่น (DTAC) เปิดเผยว่า ในไตรมาส 2 ปีนี้มีกำไรสุทธิ 3,026 ล้านบาท เพิ่มขึ้น 24% จากช่วงเดียวกันปีก่อน แต่ลดลง 9.2% จากไตรมาสแรกตามฤดูกาล
บริษัทมีจำนวนลูกค้าใหม่จำนวน 3.84 แสนราย ทำให้มีลูกค้ารวม 22.7 ล้านราย และบริษัทปรับเพิ่มเป้ากระแสเงินสดจากการดำเนินงานทั้งปีเป็น 1.9 หมื่นล้านบาท
ขณะที่กำไรสุทธิรวมครึ่งปีแรก เท่ากับ 6,360 ล้านบาท หรือ 2.69 บาทต่อหุ้น เพิ่มขึ้นถึง 30% สามารถสร้างกระแสเงินสด 6,000 ล้านบาท แสดงถึงแนวโน้มที่ดีของรายได้ โดยเฉพาะบริการเสริม ซึ่งยืนยันในแผนที่จะเปิดให้บริการ 3G ในย่านความถี่ 850 MHz ในไตรมาส 3 นี้
ทั้งนี้ DTAC มีรายได้ในไตรมาส 2 รวมทั้งสิ้น 1.97 หมื่นล้านบาท เติบโต 13% จากช่วงเดียวกันปีก่อน ผลจากการเติบโตของจำนวนผู้ใช้บริการ รายได้จากบริการเสริม และการจำหน่ายสมาร์ตโฟน
อย่างไรก็ตาม จำนวนผู้ใช้บริการใหม่สุทธิชะลอตัวจากไตรมาสแรกตามฤดูกาล ทำให้มีผู้ใช้บริการใหม่เพิ่มสุทธิ 3.8 แสนราย
ด้านหุ้น DTAC ขยับขึ้นแรง 3.50 บาท หรือ 6% ปิดที่ระดับ 61.75 บาท ท่ามกลางมูลค่าการซื้อขายหนาแน่นกว่า 1,343 ล้านบาท ขานรับข่าวดีรอดถูกฟ้องเลิกกิจการ เก็งกำไรและเงินปันผลกลางปีสูงเกินคาด